Paraguay

Paraguay es un republica sudamerican situate inter Brasil, Argentina e Bolivia. Le territorio paraguayan occupa duo regiones differente separate per le Río Paraguay: le Oriental, que es le plus populate, e le Occidental, que forma parte del Chaco Boreal. Mesmo si illo es un pais sin accesso al mar, illo ha duo costas fluvial del Paraguay e del Paraná que disbucca in le Río de la Plata e son ambes totalmente navigabile.

Paraguay es un stato laic, democratic e unitari, organisate in 17 departimentos e un citate capital (Asunción). Illo es un membro fundator del MERCOSUR (Mercato Commun del Sud) con Argentina, Brasil e Uruguay, e es alsi membro del UNASUR. Juncte con Brasil, illo es un proprietario de un del plus grande centrales hydroelectric in le mundo. Paraguay es le quarte major productor de soja e le none exportator de carne. Le climate varia del sub-tropic al temperate. Il ha plus de pluvias in le Oriente que in le Occidente.

Un lingua official de Paraguay es le espaniol (practicate per 55% del populo), ma contrari al paises vicin Paraguay ha conservate un lingua indigena — le guarani — como un lingua national vehicular que es quasi universal (practicate per 88% del populo). Le major parte del paraguayanos son bilingue. In despecto de lor lingua indigena, illes son pro le majoritate mesticios; le parve population indigena suffre discrimination general.

In le seculo 19, Paraguay ha interprendite un invasion de Argentina que resultava in le Guerra del Triplice Alliantia (1865-1870), disastrose pro iste pais. Iste catastrophe ha requirite 50 annos  a surmontar. Postea, Paraguay debeva confrontar un secunde conflicto devastante, le Guerra del Chaco (1932-1935), contra Bolivia. Alfredo Stroessner esseva le dictator de dextera del pais desde 1954 usque 1989. In 2008, su partito — le Partito Colorado — ha perdite controlo del stato pro le prime vice durante sexanta annos quando le populo elegeva Fernando Lugo, un ancian episcopo de sinistra, al presidentia del republica.

Galeria